Tolong jelaskan mengenai Arsitektur dari Urang Batak dalam bahasa minangkabau

Rumah adat urang Batak banamo Rumah Bolon (Jabu Bolon). Rumah Bolon ko marupokan rumah adat nan dibangun di ateh tunggak-tunggak kayu nan manopangnyo mambantuak rumah pangguang. Atoknyo babantuak palano kudo, nan salayang tampak manyarupoi Rumah Gadang bagonjong duo, nan antaro bagian pangka jo ujuang mampunyoi panjang nan babeda. Manuruik carito, mulonyo Rumah Bolon ko manjadi tampek tingga rajo Batak nan 13.

Rumah Bolon ko marupokan rumah nan bisa diuni labiah dari ciek kaluarga. Rumah ko dapek diuni duo inggo anam kaluarga. Daulu walau banyak kaluarga nan mauni, indak ado basakek-sakek biliak di dalamnyo. Baru kini sajo dibuek basakek-sakek untuak manjago barang tiok kaluarga.

Rumah Bolon kini lah mulai jarang dibangun dek bahan pambangunannyo nan sarik sainggo paralu biaya maha. Masih dapek tasuo di sakitar Danau Toba. Panamoan Rumah Bolon untuak rumah adat urang Batak hanyo balaku di wilayah Batak Toba jo Simalungun. Di daerah Batak lainnyo mampunyoi namo jo bantuak nan babeda-beda.

Rumah adat Mandailing jo Angkola dinamokan jo Bagas Godang. Pado masyarakaik Karo dinamokan Siwaluh Jabu, sadangkan pado masyarakaik Pakpak dinamokan Jerro.